Die beproefde kombinasie van Chris Vorster en Pierre van Pletzen span weer kragte saam in Haaks, 'n komedie oor die spanning binne 'n huwelik en n� die egskeiding. Vorster sorg vir die teks en Van Pletzen vir vaartbelynde regie. Die eindresultaat is 80 minute se topklas feesvermaak.
Hierdie toneelstuk, wat al op Aardklop 'n draai gemaak het, handel oor die Afrikaner-groupies van die tagtigs en wat van hulle geword het. Die groot sterk punt van die teks is die gemak waarmee daar van die hede na die verlede beweeg word. Terselfdertyd hou dit ook 'n lokval vir die dramaturg in - een waarin hy pens en pootjies beland. Die spelers se spreektaal bly onveranderd. Hulle temas verskil wel in die verskillende tydsgrepe, maar nie hulle woordeskat nie en dis 'n leemte. Dit doen egter nie afbreuk aan die lekker spitsvondige spreekbeurte nie.